- Ingen russiske raketter til Syria før til høsten
Tidspunktet for leveransen av luftvernrakettene av typen S-300 vil være avhengig av hvordan situasjonen i Syria utvikler seg, oppgir en kilde til det russiske nyhetsbyrået Interfax. Hvis naboland går til angrep på Syria, eller hvis andre land innfører en flyforbudssone over Syria, vil rakettene teknisk sett kunne bli levert tidligere, fremholder han. En rekke russiske medier siterte fredag anonyme kilder fra den russiske våpenindustrien. Alle understreker at rakettene ennå ikke er levert, og at de ikke vil bli sendt til Syria før om flere måneder. En av kildene understreker at det kan hende at rakettene aldri vil bli levert selv om det offisielt er inngått en kontrakt.Uttalelsen kom få timer etter at Syrias presidenten Bashar al-Assad hevdet at de første russiske rakettene av typen S-300allerede er kommet til Syria. - Syria har fått den første forsendelsen med russiske S-300-raketter. Resten av bestillingen kommer snart, sa Assad til den libanesiske fjernsynskanalen al-Manar torsdag. Rakettene har skapt bekymring i vestlige land. Russernes vilje til å selge avanserte våpen til Syria kan også skape problemer for den planlagte fredskonferansen, som Russland og USA i fellesskap har tatt initiativ til. Uroen blir ikke mindre av fredagens melding om at Russland også kan også komme til å forsyne Syria med ti ultramoderne jagerfly av typen MiG-29. Det russiske nyhetsbyrået siterer MiG-selskapets generaldirektør Sergej Korotkov på at delegasjoner fra Syria og Russland fredag diskuterte detaljene i kontrakten i Moskva. PER OLAV ØDEGÅRD KOMMENTERER:Den store våpenbasaren i SyriaI intervjuet med TV-kanalen al-Manar truer Assad også med å starte en væpnet konflikt med Israel om de okkuperte Golanhøydene. Assads utspill er først og fremst et forsøk på å fortelle verden at det er han som har makten i Syria, mener den svenske forsvarseksperten Jan Hallenberg. - Det er et signal, internt og eksternt. Hizbollahs støtte og de russiske våpenleveransene har betydd at han fremstår som langt sterkere, både militært og moralsk. Det har gjort at balansen har svingt over til hans fordel, sier Hallenberg, som er professor i statsvitenskap ved den svenske Försvarshögskolan.Hallenberg er ikke sikker på om Assad mener alvor med truslene mot Israel. Han tviler på om den syriske lederen vil våge å slå tilbake hvis Israel angriper landets våpen. - Han har hatt muligheten tidligere uten at han har våget å gjøre noe, sier Hallenberg. Russland har tidligere forsvart sine våpenleveranser til Syria med at landet bare har oppfylt avtaler med Syria som var inngått før den pågående borgerkrigen brøt ut for to år siden. Luftvernrakettene vil ifølge analytikere kunne få stor militær betydning for Assad og hans regime ettersom de kan brukes til å avverge eventuelle angrep fra Israel og vestlige land.
Russland kommer trolig ikke til å levere luftvernraketter til Syria før til høsten, sier en kilde i russisk våpenindustri. Samtidig blir det meldt om en mulig russisk leveranse av ti topp moderne jagerfly.